《以春水船如天上坐老年花似雾中看平声字分韵得如字》
元代·顾瑛

为人性癖爱幽居，结得幽居画舫如。沙嘴晓风开幔入，檐牙晴日落窗虚。

厨空尚有仙家酒，岁晏能来长者车。汲涧绠寒因煮茗，凿冰船发为叉鱼。

米颠痴绝尤眈画，郑老穷愁却著书。炉篆宝香薰笃耨，砚泓春水滴蟾蜍。

纸浮玉色供临拓，月吐虹光照卷舒。许结老年三绝社，须君好事写归欤。

作者简介：（1310—1369）元昆山人，一名德辉，又名阿瑛，字仲瑛，号金粟道人。年三十始折节读书。筑园池名玉山佳处，日夜与客置酒赋诗，四方学士咸至其家。园池亭榭之盛，图史之富，冠绝一时。尝举茂才，授会稽教谕，辟行省属官，皆不就。张士诚据吴，欲强以官，乃去隐嘉兴之合溪。母丧归，士诚再辟之，遂断发庐墓。洪武初，徙濠梁卒。有《玉山璞稿》。